Un român din Marea Britanie a câştigat un premiu de 500.000 de lire sterline
- Emma Cristescu
- 13 martie 2024, 15:05
Marius Preda este românul care lucrează în Marea Britanie de mai mulţi ani și care a câştigat un premiu în valoare de 500.000 de lire sterline, la un concurs online organizat săptămânal şi numit "Best of the Best" ("Cel mai bun dintre cei mai buni").
El are doar 28 de ani şi, din 2019, lucrează ca livrator de pizza. Românul a declarat că nu se aștepta să câștige și că acest premiu i-a schimbat viața. "Sunt foarte fericit că am câştigat şi sunt extrem de entuziasmat, o astfel de sumă îţi schimbă viaţa!", a spus el.
Marius Preda n-a renunțat la job
Chiar dacă a câștigat premiul "Best of the Best" (BOTB), Marius s-a dus la muncă în continuare. El a declarat că nu își va da demisia și că nu va renunța le vechile obiceiuri. Acesta a mai spus că speră să își cumpere o casă cu banii câștigați.
La rândul său, prezentatorul emisiunii "Best of the Best" (BOTB), Christian Williams, a precizat că suma câştigată de Marius este cea mai mare pe care compania organizatoare a concursului a oferit-o vreodată.
Cum a aflat că a câștigat marele premiu
Christian Williams a sunat la pizzeria unde lucra Marius şi, împreună cu echipa sa, a aşteptat ca acesta să vină şi să livreze comanda. După ce l-a întrebat care a fost cel mai mare bacşiş pe care l-a primit de când lucrează, l-a anunţat că este câştigătorul premiului BOTB, crescând treptat suma. A pornit de la a-i spune că a câştigat 100.000 de lire. Apoi, el i-a spus suma finală.
"Întotdeauna căutăm noi modalităţi de a le oferi oamenilor şansa de a câştiga premii fantastice şi mă bucur că l-am surprins pe Marius. Suma netă de 500.000 de lire sterline poate schima o viaţă. Cred că este cel mai bun bacşiş pe care l-a primit vreodată un livrator de pizza" – a glumit Christian Williams.
Marius Preda vrea să își cumpere o casă
"Marius, care lucrează ca şofer livrator de pizza de aproape patru ani, s-a întors la muncă a doua zi după aflarea veştii. Intenţionează să cheltuiască banii pe o casă nouă pentru el şi familia lui", a mai spus prezentatorul concursului BOTB, potrivit Adevărul.